རྒྱ་གཞས་ནི།རྒྱ་གཞས་ནི་གཙང་དང་སྟོད་ཁུལ་དུ་དར་ཁྱབ་ཆེ་བའི་གནའ་བོའི་གླུ་གར་གྱི་རྣམ་པ་ཞིག་ཡིན།རྒྱ་གཞས་ཞེས་མིང་ཇི་ལྟར་ཐོབ་ཚུལ་ནི།ཆོས་རྒྱལ་སྲོང་བཙན་སྒམ་པོའི་སྐུ་དུས་སུ་ཨ་ལྕེ་རྒྱ་བཟའ་བོད་ལ་ཕེབས་སྐབས་དར་བ་ཡིན་ཞེས་ངག་རྒྱུན་དུ་གསུངས་པ་ཙམ་ལས་ལོ་རྒྱུས་དེབ་ཐེར་སོགས་ཚད་ལྡན་ཡིག་རིགས་ད་བར་མིག་ལམ་དུ་མཇལ་བར་དཀའ་བའི་གནས་སུ་གྱུར།གླུ་གར་དེའི་འཁྲབ་སྟོན་པའི་གྱོན་ཆས་དང༌།གཟུགས་ཀྱི་ཉམས་འགྱུར།གཞས་ཚིག་གི་ནང་དོན་སོགས་ལ་ཉམས་ཞིབ་བྱས་པར་གཞིགས་ན།འདི་ནི་དར་སྔ་བ་དང༌།ས་གནས་དང་མི་རིགས་ཀྱི་ཐུན་མོང་མ་ཡིན་པའི་ཁྱད་ཆོས་ལྡན་ཞིང༌།སྟོད་ཁུལ་དམངས་ཁྲོད་དུ་ཁྱབ་གདལ་ཆེ་བའི་གནའ་བའི་སྒྱུ་རྩལ་གྱི་བྲག་ཅིག་ཡིན་པ་གསལ་པོར་རྟོགས་ཐུབ།རྒྱ་གཞས་ལའང་ལ་ལུང་རྒྱ་གཞས་དང༌།སྟེང་དཀར་རྒྱ་གཞས་སོགས་ཡུལ་ལོང་སོ་སོའི་མིང་དང་སྦྱར་བའི་ནང་གསེས་དབྱེ་བ་དང༌།ས་གནས་ཀྱི་ཁྱད་ཆོས་མི་འདྲ་མ་ཡོད་རུང༌།འོན་ཀྱང་འཁྲབ་སྟོན་པའི་ཆས་དང༌།འཁྲབ་འཁྱེར།གླུ་གཞས་གོ་རིམ་སོགས་རྩ་བའི་ཆ་ནས་གཅིག་མཚུངས་སུ་མངོན།།